Singsing 46 Mo Prea
my japta 29-30 (30 minit)
Baebol riding: Namba 22-25 (10 minit)
N. 1: Namba 22:36–23:10 (no bitim 4 minit)
N. 2: ?Ol Miting Oli Olsem Wanem?—jl stadi 7 (5 minit)
N. 3: ‘Yu We Yu Laekem Jehova, Yu No Mas Laekem Nating Ol Rabis Fasin’—lv pej 155 haf 21-22 (5 minit)
15 minit: Yumi Soemaot Respek Taem Yumi Prij (2 Kor. 6:3) Wan tok wetem sam kwestin mo ansa. Yu askem ol kwestin ya: (1) ?From wanem i impoten we yumi soemaot respek taem yumi prij? (2) ?Olsem wanem yumi save soemaot respek taem: (a) ?Grup blong yumi i kasem ples we bambae yumi prij long hem? (b) ?Yumi aot long wan haos mo wokbaot i go long nekis haos? (c) ?Yumi storian long man blong haos? (d) ?Pablisa we i stap wetem yu i storian long man blong haos? (e) ?Man blong haos i stap toktok? (f) ?Man blong haos i bisi no weta i nogud? (g) ?Man blong haos i tok nogud long yumi?
15 minit: “Kamgud Moa Long Wok Blong Prij—Yu Stanemap Wan Kwestin Mo Mekem Plan Blong Gobak.” Tok wetem sam kwestin mo ansa. Yu askem wan pablisa i kam antap mo i toktok hem wan. Hem i soemaot olsem wanem hem i rere blong go prij, mo olsem wanem hem i save stanemap wan kwestin blong gobak bakegen mo visitim man, sipos man i glad blong tekem magasin.
Singsing 68 Mo Prea
?From Wanem i Impoten?: Taem yumi faenem wan man we i intres, yumi wantem gobak blong luk hem. Olsem nao, yumi save putum wota long sid blong trutok we yumi planem. (1 Kor. 3:6) Blong mekem olsem, bifo we yumi aot long haos blong man, i gud we yumi stanemap wan kwestin mo mekem plan blong gobak mo visitim hem. Samting ya bambae i mekem se man blong haos i rere from nekis visit blong yumi. Mo sipos ansa blong kwestin we yumi stanemap i stap finis long magasin we yumi givim, bambae hem i glad moa blong ridim haf ya. Taem yumi stanemap wan kwestin mo mekem plan blong gobak, bambae i isi moa long yumi blong storian from we yumi save finis wanem blong tokbaot, mo man blong haos tu i save finis wanem bambae yumi tokbaot. Taem yumi luk hem bakegen, yumi save eksplenem long hem se, yumi kambak blong ansa long kwestin we yumi stanemap long faswan visit, biaen yumi gohed long storian blong yumi.
Taem yu rerem fastok blong yu, i gud yu rerem wan kwestin we yu save gobak nekis taem blong ansa long hem. I gud yu tokbaot kwestin ya long pablisa we i prij wetem yu.
Singsing 49 Mo Prea
my japta 31-32 (30 minit)
Baebol riding: Namba 26-29 (10 minit)
N. 1: Namba 27:15–28:10 (no bitim 4 minit)
N. 2: ?From Wanem Yumi Jenis Gud Blong Kam Long Miting?—jl stadi 8 (5 minit)
N. 3: ?Olsem Wanem Blong Eksplenem Bilif Blong Yumi Long Saed Blong Ol Lafet?—lv pej 155-157 haf 23-26 (5 minit)
15 minit: ?Wanem Wok We Yumi Mekem Finis? Brata we i lukaot long wok blong prij i mekem tok ya. Yu tokbaot bakegen ol gudfala wok we yumi mekem long las seves yia, olsem spesel wok ya blong seremaot traket long manis Ogis. Yu tokbaot ol gudfala samting we ol brata mo sista oli mekem, mo yu talem gudfala toktok long olgeta. Yu askem long evriwan blong oli tokbaot sam gudfala stori blong prij, taem oli joen long wok ya blong seremaot traket long manis Ogis. Mo yu askem kwestin long wan pablisa we i mekem moa long wok blong prij long manis ya. Biaen, yu talem wan no tu samting we kongregesen i save wok long hem long niufala seves yia, mo yu tokbaot sam rod blong kam gud moa long samting ya.
15 minit: “I Gud Yumi Tingbaot Ol Profet Ya—Neham.” Kwestin mo ansa.
Singsing 46 Mo Prea
1. ?Bambae yumi lanem wanem long buk blong Neham?
1 Olfala taon blong Nineve we i lus finis, i pruvum se profet tok we Neham i talemaot i kamtru. Hem i talemaot se, Jehova bambae i givim panis long ol enemi blong Hem. Mo ol man we oli strong blong agensem Jehova bambae oli no naf blong stanap long fes blong Hem. (Neham 1:2, 6) Taem yumi lukluk gud long profet tok blong Neham, yumi save lanem sam lesen we oli save givhan long yumi long wok blong prij.
2. ?Yumi save mekem wanem blong givhan long ol man we yumi prij long olgeta?
2 Yumi Leftemap Tingting: Fastaem taem yumi ridim buk blong Neham, maet yumi ting se hem i tokbaot nomo bigfala trabol we i kasem Nineve, we hem i flas taon blong Asiria. (Neham 1:1; 3:7) Be ol tok we profet Neham i talem, oli olsem wan nius we i mekem ol man blong Jehova oli glad. Nem blong Neham i minim “leftemap tingting.” Taswe, ol tok we Neham i talemaot, oli mekem ol man Isrel oli save se i no longtaem bambae ol enemi blong olgeta oli lus. Biaen Neham i tokbaot Jehova se, “taem ol man blong hem oli stap long trabol, hem i save lukaot gud long olgeta.” (Neham 1:7) Yumi save folem eksampol blong Neham. Taem yumi prij, yumi talemaot gud nius mo yumi leftemap tingting blong ol man blong oli trastem Jehova.—Neham 1:15.
3. ?Olsem wanem yumi save folem fasin blong Neham?
3 Yumi Yusum Ol Eksampol Mo Ol Stori: Jehova i pulum profet Neham blong tokbaot trabol we bambae i kasem Nineve, olsem taem ya we ol man Asiria oli spolem taon ya Tebes we i kaptel blong Ijip. (Neham 3:8-10) Yumi save folem fasin blong Neham, taem yumi tokbaot bigfala dei blong Jehova long ol man, yumi yusum ol profet tok blong Baebol we oli soemaot se evri samting we Jehova i talem, oli kamtru. Eksampol, long yia 632 bifo Kraes, ol ami blong Babilon mo Media oli joen wanples blong faet agensem ol man Nineve. Long taem ya, i gat bigfala ren we i mekem se Taegris reva i ron bigwan gogo i kavremap ol ples. Ale, samting ya i mekem wan haf blong stonwol blong bigfala taon blong Nineve i foldaon. Wantaem nomo ol ami oli spolem taon ya. Ol samting ya oli kamtru, stret olsem we Jehova i talem.—Neham 1:8; 2:6.
4. ?Taem yumi prij, i gud yumi mekem wanem?
4 Yumi Talem Ol Tok We Oli Klia Blong Man i Kasem Save: Ol tok blong Neham oli gat paoa, mo hem i eksplenem klia samting we hem i talem. (Neham 1:14; 3:1) Long sem fasin, taem yumi prij, i gud yumi yusum ol tok we oli isi blong man i kasem save long hem. (1 Kor. 14:9) Long faswan taem we yu prij long man, i gud we yu tokbaot klia from wanem yu kam luk hem. Taem yu mekem Baebol stadi wetem wan man, i gud yu givhan long hem blong i gat strong bilif long Jehova mo Baebol. Mo tu, yu givhan long hem blong i luksave olsem wanem samting we hem i lanem i save givhan long laef blong hem.—Rom 10:14.
5. ?Profet tok we Neham i talemaot i save givhan long yumi olsem wanem?
5 Neham i trastem ol profet tok we Jehova i talemaot se bambae oli mas kamtru. Ale hem i raetem ol tok ya long buk we i karem nem blong hem long Baebol. Klosap nao rabis wol blong Setan bambae i finis. Yumi glad tumas blong save se: ‘Ol trabol bambae oli no moa kamaot bakegen.’—Neham 1:9.
Singsing 132 Mo Prea
my japta 33 mo Haf 3, japta 34 (30 minit)
Baebol riding: Namba 30-32 (10 minit)
N. 1: Namba 32:16-30 (no bitim 4 minit)
N. 2: ?Yu Mas Mekem Wanem Blong Rerem Ol Miting?—jl stadi 9 (5 minit)
N. 3: ?Olsem Wanem Blong Mekem Ol Desisen We Oli Waes Long Saed Blong Ol Lafet?—lv pej 158, bokis (5 minit)
15 minit: Mi Lusum Wan Papa Mo Mi Faenem Wan Papa. Tok wetem sam kwestin mo ansa. Tok ya i stanap long Wajtaoa blong 15 Julae 2014, pej 17-22. Yu askem long evriwan blong oli tokbaot samting we oli lanem long stori ya.
15 minit: “Yumi Yusum jw.org Blong Prij.” Tok wetem sam kwestin mo ansa. Yu askem tu pablisa blong tufala i kam antap mo soemaot olsem wanem blong yusum fastok we i stap long haf 2. Biaen yu askem long evriwan se: ?From wanem i gud we yumi daonlodem video ya long mobaelfon no tablet no long laptop blong yumi? Taem yumi soem video ya long man blong haos, ?from wanem i gud we yumi mekem fastok blong yumi i sot, mo maet yumi no nid blong askem long hem fastaem? Talem sam gudfala stori we yufala i gat, taem yufala i yusum video ya long wok blong prij. Long en blong tok ya, yu leftemap tingting blong ol pablisa blong oli savegud ol haf insaed long Websaet ya jw.org mo blong oli yusum blong prij.
Singsing 84 Mo Prea
Websaet blong yumi hem i wan spesel tul blong givhan long yumi blong talemaot gud nius long “olgeta ples long wol.” (Wok 1:8) Plante man oli no save Websaet ya jw.org. Oli save nomo taem wan pablisa i soem Websaet ya long olgeta.
Wan eria elda i daonlodem video ya, ?From Wanem Yu Mas Stadi Baebol? long mobaelfon blong hem, mo hem i soem long eni man we hem i gat janis blong stori wetem. Taem hem i prij long ol haos wanwan, hem i talem long ol man se: “Mi mi pas smoltaem blong givhan long ol man blong oli save ansa blong tri impoten kwestin. ?From wanem i gat plante trabol tede? ?God bambae i stretem ol trabol ya olsem wanem? ?Olsem wanem yumi save winim ol trabol ya? Video ya bambae i ansa long trifala kwestin ya.” Brata ya i gohed nomo blong soem video ya, mo hem i stap lukluk man blong haos blong luk sipos hem i glad blong wajem video ya no nogat. Video ya i gud tumas. Plante man we oli lukluk video ya, oli folem gud stori long stat kasem en. Afta we eria elda i soem video ya, hem i talem se: “Olsem we yu luk long video ya, yu save go long Websaet ya jw.org blong askem wan fri Baebol stadi. Be naoia we mi stap wetem yu, mi save soem long yu olsem wanem blong mekem samting ya.” Sipos man blong haos i glad, eria elda i yusum buklet ya Gud Nius blong soemaot olsem wanem blong stadi Baebol. Sipos man blong haos i bisi, hem i mekem plan blong gobak nekis taem mo tokbaot samting ya. Taem hem i go long wan ples blong dring kofe, hem i stori wetem man we i sidaon klosap long hem. Ale, hem tokbaot sem samting olsem we hem i talem long man blong haos. ?Olsem wanem? ?Yu yu yusum jw.org blong prij?
Singsing 31 Mo Prea
my japta 35-36 (30 minit)
Baebol riding: Namba 33-36 (10 minit)
N. 1: Namba 33:24-49 (no bitim 4 minit)
N. 2: ?Famle Wosip i Wan Taem Blong Mekem Wanem?—jl stadi 10 (5 minit)
N. 3: ?Bambae Mi Tekem Mane We Masta i Givim Olsem Presen Long En Blong Yia?—lv pej 159, bokis (5 minit)
10 minit: Yumi Statem Wan Baebol Stadi Long Fas Sarede Blong Manis. Tok wetem sam kwestin mo ansa. Yu askem long wan pablisa blong i kam antap mo i soemaot olsem wanem blong yusum fastok we i stap long pej 4, blong statem wan Baebol stadi long fas Sarede blong manis Oktoba. Yu pulum evriwan blong oli joen long wok ya.
10 minit: ?Yumi Lanem Wanem? Tok wetem sam kwestin mo ansa. Yu askem long narafala blong i ridim Ol Wok 4:13 mo 2 Korin 4:1, 7. Nao yu tokbaot olsem wanem ol vas ya oli save givhan long yumi long wok blong prij.
10 minit: Yu Askem Kwestin Long Kodineta Blong Kampani Blong Ol Elda. ?Wanem wok we yu stap mekem insaed long kongregesen? Taem yu givim wan haf blong Miting Blong Kingdom Wok long ol brata, ?wanem ol samting we yu tingbaot? ?From wanem ol brata mo sista oli no mas ting se, kodineta blong kampani blong ol elda nao i bos long ol elda, no long kongregesen?
Singsing 4 Mo Prea
Singsing 131 Mo Prea
my japta 37-38 (30 minit)
Baebol riding: Dutronome 1-3 (10 minit)
N. 1: Dutronome 2:16-30 (no bitim 4 minit)
N. 2: ?Ol Asembli Oli Givhan Long Yumi Olsem Wanem?—jl stadi 11 (5 minit)
N. 3: ?From Wanem Trufala Wosip i Givim Glad We i Bigwan Olgeta?—lv pej 156, bokis (5 minit)
10 minit: Sam Tingting Blong Seremaot Magasin Long Manis Oktoba. Tok wetem sam kwestin mo ansa. Blong statem, yu askem long tu pablisa blong tufala i kam antap, mo soemaot olsem wanem blong seremaot Wajtaoa mo Wekap! Tufala i yusum fastok we i stap long pej ya. Biaen yu tokbaot bakegen samting we tufala i mekem.
10 minit: Lokol nid.
10 minit: ?Yu Mekem Olsem Wanem? Tok wetem sam kwestin mo ansa. Yu askem long ol pablisa blong oli talemaot olsem wanem haf ya “Kamgud Moa Long Wok Blong Prij—Yu Stanemap Wan Kwestin Mo Mekem Plan Blong Gobak,” i givhan long olgeta. Mo tu, yu askem long olgeta blong oli tokbaot sam gudfala stori blong prij.
Singsing 83 Mo Prea
▪ Septemba Mo Oktoba: Wajtaoa mo Wekap! Novemba Mo Disemba: ?Wanem Samting We Baebol i Rili Tijim? no wan long ol traket ya: ?Wanem Tingting Blong Yu Long Baebol? (T-30), ?Laef Long Fiuja Bambae i Olsem Wanem? (T-31), ?Wanem i Save Mekem Famle i Hapi? (T-32), ?Hu i Rili Rulum Wol? (T-33), ?Wan Dei Ol Man Bambae Oli No Moa Safa? (T-34), ?Ol Dedman Bambae Oli Laef Bakegen? (T-35).
▪ Spesel pablik tok we i joen wetem Memoriol blong yia 2015, bambae i stap long wik blong 6 Eprel. Bambae mifala i talemaot biaen, stamba tok blong spesel tok ya. Ol kongregesen we oli gat visit blong eria elda no wan asembli long wiken ya, bambae oli mekem spesel tok ya long wik we i kam biaen. Ol kongregesen oli no mas mekem spesel tok ya bifo long 6 Eprel.
▪ Stat long manis Septemba, eria elda bambae i givim pablik tok ya we stamba tok blong hem se, “Waes Blong God i Givhan Long Yumi.”
Blong Statem Ol Baebol Stadi Long Fas Sarede Blong Manis Oktoba
“Plante man oli bilif long ol enjel. ?Olsem wanem long yu? [Yu letem man i ansa.] Ol enjel oli gat bigfala paoa, ?be yu ting se oli save givhan long yumi? Baebol i tokbaot olsem wanem ol enjel oli save givhan long yumi tede.” Yu soem haf we i stap biaen long Wajtaoa blong Oktoba–Disemba, mo yu tokbaot haf we i stap aninit long fas kwestin mo yu ridim wan long ol vas we i stap. Yu givim magasin long hem, mo yu mekem plan blong gobak mo tokbaot nekis kwestin.
“God i gat olgeta paoa, ?yu ting se hem nao i stap mekem ol trabol oli hapen long wol? [Yu letem man i ansa. Biaen yu ridim Jemes 1:13.] Magasin ya i eksplenem from wanem ol trabol oli hapen, mo samting we God bambae i mekem blong finisim ol nogud fasin mo fasin ya we man i harem nogud long bodi blong hem.”
“Klosap yumi evriwan i kasem ol defdefren trabol olsem disasta, wan strong sik no wan famle i ded. Taem ol samting ya oli hapen, ?yu ting se i impoten blong holemtaet gudfala tingting? [Yu letem man i ansa.] Plante man oli luk se Baebol i givhan long olgeta blong mekem tingting blong olgeta i strong taem oli kasem wan trabol. [Yu ridim Rom 15:4.] Magasin ya i eksplenem olsem wanem Baebol i save givhan long yumi, taem yumi kasem wan trabol.”
1 2 3 4
^ ***sn singsing 46 !Jeova God i King Blong Yumi!***
Singsing 46
!Jeova God i King Blong Yumi!
(Ol Sam 97:1)
1. Yu·mi pre·sem nem blong Je·o·va,
From we skae i soem·aot stret fa·sin blong hem.
Yu·mi sing·sing long God, ol sing blong pre·sem hem
Mo ting·baot big·fa·la wok blong hem.
(Singsing Bakegen)
2. Yu·mi ta·lem·aot hae·nem blong God.
Yu·mi ta·lem se hem i stap se·vem man.
Je·o·va nao i King. Yu·mi mas pre·sem hem.
Yu·mi bo·daon long fo·red blong hem.
(Singsing Bakegen)
3. Stret rul blong God i sta·nap fi·nis.
Hem i pu·tum·ap Pi·ki·ni·ni blong hem.
Bae ol god blong wol ya o·li mas sem big·wan,
From wo·sip i go long God no·mo.
(SINGSING BAKEGEN)
!He·ven hem i mas glad, Wol i mas ha·rem gud,
Je·o·va God i King blong yu·mi!
!He·ven hem i mas glad, Wol i mas ha·rem gud,
Je·o·va God i King blong yu·mi!
(Sam narafala vas: 1 Kron. 16:9; Sam 68:20; 97:6, 7.)
^ ***my stori 29 ?From Wanem Moses i Ronwe?*** >>
Stori 29
?From Wanem Moses i Ronwe?
LONG pija ya, Moses i stap ronwe. ?Yu luk ol man we oli ronem hem? ?Yu save from wanem oli wantem kilim Moses i ded? Bambae yumi faenemaot.
Moses i gruap long haos blong Fero, king blong Ijip. Moses i kam wan man we i waes tumas, wan bigfala man. Hem i save se hem i no rili wan man Ijip. Stret papa mo mama blong hem tufala i man Isrel, we oli slef.
Taem Moses i gat 40 yia, hem i wokbaot i go luk ol man Isrel, we hem i wan long olgeta. Hem i luk se ol man Ijip oli stap fosem olgeta blong mekem ol strongfala wok. Hem i luk wan man Ijip i stap kilim wan slef blong Isrel. Moses i luklukraon, mo i luk se i no gat man i save luk hem. Ale, hem i girap i kilim man Ijip ya i ded, mo i berem hem long sanbij.
Long nekis dei, Moses i go luk ol brata blong hem bakegen. Hem i ting se i save givhan long olgeta blong oli no moa wok slef. Hem i luk tu man Isrel we tufala i stap faet, nao hem i talem long man we i statem trabol ya se: ‘?From wanem yu stap kilim brata blong yu?’
Man ya i talem se: ‘!Ei! ?Hu i putumap yu blong yu kam bos long mifala, yu stap jajem mifala? ?Olsem wanem? ?Yu wantem kilim mi olsem we yu kilim man Ijip ya yestede?’
Nao Moses i fraet, i save we ol man oli faenemaot samting we hem i bin mekem. Fero tu i harem nius ya, mo hem i sanem sam man blong hem oli go blong kilim Moses i ded. Hemia nao from wanem Moses i mas ronwe.
Taem Moses i aot long Ijip, hem i wokbaot i go longwe, go kasem kantri ya Midian. Long ples ya, hem i mitim Jetro mo famle blong hem. Hem i mared long wan gel blong Jetro, nem blong hem, Jipora. Moses i kam man blong lukaot long ol sipsip blong Jetro. Hem i stap 40 yia long kantri blong Midian. Taem hem i gat 80 yia mo i stap lukaot long ol sipsip blong Jetro, wan narakaen samting i hapen we i jenisim laef blong hem fulwan. Traem tanem pej ya, mo bambae yumi luk wanem i hapen.
Eksodas 2:11-25; Ol Wok 7:22-29.
^ ***my stori 30 Smol Tri We Faea i Laet Long Hem*** <<
Stori 30
Smol Tri We Faea i Laet Long Hem
MOSES i wokbaot i go long hil ya Horeb blong faenem gras blong ol sipsip blong hem. Long ples ya, hem i luk wan faea i laet long wan smol tri. !Be faea ya i no stap kakae ol lif blong tri ya!
Moses i tingting se: ‘?Wanem samting ya? Mi mas go klosap blong lukluk gud long hem.’ Taem hem i go klosap, hem i harem wan voes i kamaot long medel blong tri ya, i se: ‘Yu no mas kam klosap tumas, yu tekemaot sandel blong yu. Graon ya we yu stap stanap long hem i tabu’ Hemia God we i toktok ya. Hem i yusum wan enjel blong talemaot tok blong hem. Nao Moses i fraet, i kavremap fes blong hem.
Ale, God i talem long hem se: ‘Mi mi luk finis ol rabis fasin we ol man Ijip oli stap mekem long ol man blong mi. From samting ya, bambae mi mi mekem olgeta oli kam fri. Mi wantem blong yu go tekemaot ol man blong mi long Ijip.’ Bambae Jeova i lidim ol man blong hem oli go long nambawan kantri ya Kenan.
Be Moses i talem se: ‘No, be mi mi olsem nating nomo. Mi mi no naf blong mekem wok ya. ?Sipos mi go, mo oli askem long mi se: “?Hu i sanem yu i kam?” bambae mi talem wanem long olgeta?’
God i ansa se: ‘Bambae yu mas talem long olgeta se: “God we i sanem mi mi kam, nem blong hem JEOVA. Hem i God blong Ebraham, Aesak, mo Jekob bifo.” ’ Mo tu, Jeova i talem se: ‘Nem ya blong mi bambae i stap we i stap, we bambae i no save lus samtaem.’
Moses i ansa bakegen, i se: ‘Be sipos oli no bilif long tok blong mi. Sipos oli talem se mi mi stap giaman, mo se yu yu no sanem mi.’
God i askem se: ‘?Wanem samting ya yu stap holem long han blong yu?’
Moses i se: ‘Wokingstik ya.’
God i talem se: ‘Ale, yu traem sakem i godaon long graon.’ Nao taem Moses i sakem wokingstik ya i go long graon, wantaem nomo, stik ya i kam snek. Nao Jeova i mekem wan narafala merikel bakegen blong Moses i luk. Hem i se: ‘Yu pusum han blong yu i go insaed long klos blong yu.’ !Nao Moses i mekem olsem, mo taem hem i tekemaot han blong hem bakegen, han blong hem i waet olsem sno! I luk olsem se nogud sik ya leprosi i kasem han blong hem. Nao, Jeova i givim paoa long Moses blong i mekem wan merikel bakegen, hemia namba tri merikel. Biaen, hem i talem olsem: ‘Taem yu mekem ol merikel ya, ol man Isrel bambae oli bilif se mi mi sanem yu.’
Afta long samting ya, Moses i gobak long haos mo i talem long Jetro se: ‘Plis, yu letem mi mi gobak blong luk ol famle blong mi long Ijip.’ Ale, Jetro i talem tata long Moses, mo Moses i aot, i gobak long Ijip.
Eksodas 3:1-22; 4:1-20.
^ ***jl pej 10 ?Ol Miting Oli Olsem Wanem?***
Haf 7
?Ol Miting Oli Olsem Wanem?
Long ol miting we ol Kristin oli mekem long taem bifo, oli singsing, mo oli prea, mo oli ridim Baebol, mo oli tokbaot ol save blong Baebol. (1 Korin 14:26) Long taem blong yumi, ol Witnes oli mekem sem mak.
Ol tijing oli kamaot long Baebol mo oli givhan long laef blong yumi. Long wiken, yumi evriwan i joen wanples blong lesin long wan tok we i stanap long Baebol. Tok ya i blong 30 minit, mo i soemaot olsem wanem Baebol i stret long laef blong yumi mo long taem ya we yumi stap laef long hem. Yumi evriwan i save ridim ol vas long Baebol blong yumi. Taem tok ya i finis, yumi mekem Stadi Blong “Wajtaoa” blong wan aoa. Evriwan oli save givim ansa long ol kwestin we oli stap long stadi ya. Stadi ya i givhan long yumi blong yumi folem ol tok blong Baebol long laef blong yumi. I gat bitim 100,000 kongregesen long wol, mo olgeta evriwan oli stadi long sem save nomo.
Yumi kamgud moa long fasin blong tij. Long medel blong wik, i gat wan miting bakegen we i gat tri haf blong hem. Fashaf, hemia Baebol Stadi Blong Kongregesen we i blong 30 minit. Long stadi ya, i gat ol kwestin mo ansa we oli givhan long yumi, blong yumi kasem save moa long ol tingting blong God long Baebol mo long ol profet tok. Namba tu haf, hemia Skul Blong Trenem Yumi Blong Tij we i blong 30 minit. Long stat blong hem, yumi tokbaot wan haf blong Baebol we olgeta evriwan long kongregesen oli ridim finis long ol dei bifo. Biaen, olgeta we oli putum nem blong olgeta long skul ya oli mekem ol sot tok. Wan brata we i givim advaes i talem smol toktok blong givhan long olgeta blong oli kam gud moa taem oli rid mo oli toktok. (1 Timoti 4:13) Namba tri haf, hemia Miting Blong Kingdom Wok we i blong 30 minit. Sam brata oli givim tok, mo sam narafala oli kam antap long stej nao oli soemaot olsem wanem blong storian long ol man long wok blong prij. Samtaem ol brata oli singaot samfala oli kam antap long stej nao oli askem kwestin long olgeta. Ol samting ya i givhan long yumi blong yumi tijim ol narafala long Baebol.
Taem yu yu kam long miting, bambae yu sapraes long nambawan tijing we yu kasem long Baebol.—Aesea 54:13.
▪ ?Bambae yu harem wanem long ol miting?
▪ ?Weswan long ol miting ya we yu yu wantem kam long hem?
[Bokis/Tok blong pija long pej 10]
TRAEM SAVE MOA
I gud yu ridim sam long ol save we bambae yumi tokbaot long ol miting long ol wik we oli kam. Nao yu makem sam samting we bambae yu lanem long miting, we yu save folem long laef blong yu.
[Tok blong pija long pej 10]
Niusilan
[Tok blong pija long pej 10]
Japan
[Tok blong pija long pej 10]
Uganda
[Tok blong pija long pej 10]
Lituenia
^ ***lv pej 155 Ol Lafet We God i No Glad Long Olgeta***
‘YU WE YU LAEKEM JEOVA, YU NO MAS LAEKEM NATING OL RABIS FASIN’
21 Long sam kantri, ol man oli mekem sam spesel lafet evri yia. Maet ol lafet ya oli blong leftemap fasin blong man i slip wetem man mo woman i slip wetem woman, mo maet oli mekem ol krangke danis. Ol lafet olsem oli soemaot ol fasin blong wol nomo we oli stap kam moa nogud oltaem, mo we Bigfala Babilon i sapotem olgeta long open ples no long fasin haed. ?Yu ting se i stret we ‘wan man we i laekem Jeova’ i go long wan lafet olsem no i stanap blong lukluk lafet ya? Sipos hem i mekem olsem, hem i no stap soemaot se hem i agensem ol rabis fasin. (Ol Sam 1:1, 2; 97:10, NW) I moagud we hem i folem fasin blong man we i raetem prea blong hem long Ol Sam, i se: “Plis, yu blokem ae blong mi, blong mi no stap lukluk ol samting we oli nating nomo.”—Ol Sam 119:37, NW.
22 Long dei we ol man blong wol oli mekem ol lafet ya, wan Kristin bambae i lukaot gud long fasin blong hem, blong i no givim tingting long ol narafala se hem tu i stap joen long lafet ya. Pol i raetem se: “Long olgeta samting we yufala i kakae, mo we yufala i dring, mo long olgeta fasin blong yufala, oltaem yufala i mas leftemap nem blong God.” (1 Korin 10:31; lukluk bokis long pej 158-159, “Mekem Ol Desisen We Oli Waes.”) Be sipos i klia se wan kastom no lafet i no joen wetem bilif blong ol giaman skul, mo i no wan lafet blong politik no wan lafet blong leftemap kantri, mo i no agensem ol tingting blong God long Baebol, ale wanwan Kristin oli save mekem prapa desisen blong olgeta se bambae oli joen long hem no nogat. Be oli mas tingbaot filing blong ol narafala tu, oli no mas mekem narafala i foldaon.
^ ***sn singsing 94 Yu Stap Glad Long Ol Presen Blong God***
Singsing 94
Yu Stap Glad Long Ol Presen Blong God
(Jemes 1:17)
1. Ol sam·ting we i gud tu·mas,
Ol nam·ba·wan pre·sen,
Ol sam·ting we i im·po·ten,
O·li kam·aot long God.
Fa·sin blong hem i no je·nis,
Bae i no le·go yu.
Je·o·va i stap luk·aot long yu,
I gi·vim laef mo laet.
2. I no·gud yu wa·ri tu·mas
Long ol sam·ting blong laef.
Ol·taem God i gi·vim ka·kae
Long ol pi·jin long skae.
Yu no mas wes·tem taem blong yu
Long ol sam·ting na·ting.
Laef i no fas·fas taem yu stap glad
long ol pre·sen blong God.
3. Man i ting·hae long ol sam·ting
We o·li blong na·ting.
Be yu mas me·kem ol sam·ting
We bae i stap ol·we.
Si·pos yu rij long fes blong God,
Bae hem i se·vem yu.
Yu stap glad long sam·ting we yu gat,
Nao ae blong yu i gud.
(Sam narafala vas: Jer. 45:5; Mat. 6:25-34; 1 Tim. 6:8; Hib. 13:5.)
^ ***sn singsing 68 Prea Blong Man We i Gat Tingting Daon***
Singsing 68
Prea Blong Man We i Gat Tingting Daon
(Ol Sam 4:1)
1. Je·o·va God, mi as·kem yu
blong ha·rem prea blong mi.
Mi ka·sem kil we i big·wan, ol sam·ting i he·vi.
Mi mi no glad, ting·ting i fol·daon,
mi slak tu·mas from.
O God blong mi, plis kea long mi,
mi wan·tem we yu glad.
(Singsing Bakegen)
2. Taem mi mi slak, Bae·bol i me·kem
mi mi ha·rem gud,
I ta·lem·aot ol fi·ling we mi no naf blong ta·lem.
Plis yu hal·pem mi blong gat bi·lif
we hem i gi·vim.
Mi sa·ve se lav blong yu i hae moa
long hat blong mi.
(SINGSING BAKEGEN)
Plis yu me·kem mi sta·nap strong.
Taem mi no strong, yu gi·vim hop.
Mi tra·bol gud, O Je·o·va,
Plis yu gi·vim pa·oa long mi.
(Sam narafala vas: Sam 42:6; 119:28; 2 Kor. 4:16; 1 Jon 3:20.)
^ ***sn singsing 49 Jeova i Sefples Blong Yumi***
Singsing 49
Jeova i Sefples Blong Yumi
(Ol Sam 91)
1. Je·o·va i wan sef·ples,
Yu·mi bi·lif long hem.
Yu·mi haed klo·sap long hem,
Yu·mi stap wet long hem.
Hem i gat big·fa·la pa·oa,
Mo yu·mi sa·ve tras·tem hem.
Je·o·va i wan sef·ples,
Ol stret man o·li haed long hem.
2. Tao·sen man bae i fol·daon
Klo·sap no·mo long yu.
Bae yu stap sef gud we·tem
Ol man we i stap tru.
Yu no sa·ve sek·sek ol·sem
We yu fraet blong ka·sem tra·bol.
Bam·bae yu luk·luk no·mo,
Wing blong God bae i blo·kem yu.
3. Bam·bae God i blo·kem yu,
Yu no fol·daon long trap.
Bae yu no sa·ve sek·sek,
Yu no sa·ve fol·daon.
Bae yu no fraet long wan lae·on,
Bae yu yu pu·rum·but long snek.
Je·o·va i wan sef·ples,
Hem i luk·aot gud long yu·mi.
(Sam narafala vas: Sam 97:10; 121:3, 5; Aes. 52:12.)
^ ***my stori 31 Moses Mo Eron i Go Luk Fero*** >>
Stori 31
Moses Mo Eron i Go Luk Fero
TAEM Moses i gobak long Ijip, hem i tokbaot ol merikel ya long brata blong hem Eron. Mo taem Moses mo Eron tufala i soem ol merikel ya long ol man Isrel, ol man ya oli bilif we Jeova i stap wetem tufala.
Ale Moses mo Eron tufala i go luk Fero. Tufala i talem long hem se: ‘Jeova we i God blong ol man Isrel i talem se, “Yu mas letem ol man blong mi oli wokbaot tri dei, blong oli save go mekem wosip long mi long drae ples.” ’ Be Fero i ansa se: ‘Mi mi no bilif long Jeova ya. Mo bambae mi no letem ol man Isrel oli go.’
Fero i kros, from we ol man Isrel oli wantem spel smol blong go mekem wosip long Jeova. Ale, hem i fosem olgeta blong wok strong moa. Ol man Isrel oli talem se Moses nao i mekem we Fero i strong moa long olgeta. Samting ya i mekem Moses i harem nogud. Be Jeova i talem long hem blong no wari, i se: ‘Bambae mi mekem we Fero i letem ol man blong mi oli go.’
Moses mo Eron tufala i go luk Fero bakegen. Long taem ya, tufala i mekem wan merikel. Eron i sakem wokingstik blong hem i godaon long graon, mo wokingstik ya i jenis i kam wan bigfala snek. Be ol waes man blong Fero tu oli sakem wokingstik blong olgeta i godaon mo ol stik ya tu oli kam ol snek. !Be traem luk wanem i hapen! Snek blong Eron i stap solemdaon ol snek blong ol waes man. Nating se i olsem, Fero i strong yet, i no wantem letem ol man Isrel oli go.
Ale, Jeova i mekem se Fero i lanem wan bigfala lesen. ?Yu save olsem wanem hem i mekem olsemia? Hem i mekem 10 panis no 10 bigfala trabol, i kamaot long Ijip.
Afta we sam panis oli kamaot, Fero i singaot Moses i kam, nao i talem long hem se: ‘Yu mas stopem ol panis ya, nao bambae mi letem ol man Isrel oli go.’ Be taem ol panis ya oli stop, Fero i jenisim tingting blong hem bakegen. Hem i no moa letem ol man Isrel oli go. Be, afta long namba 10 panis, Fero i sanemaot ol man Isrel.
?Yu save talem ol 10 panis ya? Sipos yu tanem pej, bambae yu faenemaot olgeta ya.
Eksodas 4:27-31; 5:1-23; 6:1-13, 26-30; 7:1-13.
^ ***my stori 32 Ol 10 Panis*** <<
Stori 32
Ol 10 Panis
OL PIJA ya oli soem ol panis we Jeova i putum long Ijip. Long faswan pija, Eron i stap kilim Nael Reva wetem wokingstik blong hem. Taem hem i mekem olsem, wota blong reva i kam blad. Ol fis oli ded, mo reva i stap sting nomo.
Nekis samting, Jeova i mekem se ol frog oli kamkamaot long Nael Reva. Oli fulap we oli fulap—oli stap insaed long ol oven mo ol sospen blong mekem bred, mo long bed blong ol man—long evri ples. Taem ol frog ya oli ded, ol man Ijip oli sakem olgeta long ol bigbigfala hip, mo kantri ya i sting from ol frog ya.
Biaen, Eron i kilim graon wetem wokingstik blong hem, nao asis blong graon oli kam ol smosmol moskito. Oli flae olbaot mo oli kakae man. Hemia namba tri panis long kantri ya Ijip.
Ol narafala panis we oli kam biaen, oli kasem ol man Ijip nomo, be i no ol man Isrel. Namba fo panis, hemia ol bigbigfala flae we oli go insaed long olgeta haos blong ol man Ijip. Namba faef panis i spolem ol anamol. Plante buluk, sipsip mo nani blong ol man Ijip oli ded.
Nekis panis, Moses mo Eron tufala i tekem sam asis blong faea mo tufala i sakem oli go antap. Nao ol boela oli kamaot long ol man mo ol anamol. Hemia namba sikis panis.
Afta long samting ya, Moses i leftemap han blong hem i go antap, mo Jeova i mekem tanda i faerap, mo ol ston blong aes oli folfoldaon. Ol man Ijip oli neva luk ol ston blong aes we oli bigbigwan olsemia.
Namba eit panis, hemia ol lokis we oli kam fulap long evri ples. I no gat wan taem bifo no afta, we ol man oli luk fulap lokis olsem. Ol lokis ya oli kakae evri samting we i stap, afta we ol ston blong aes oli spolem ples.
Namba naen panis, hemia tudak. Blong tri dei, evri ples long kantri ya i tudak we i tudak. Be ol man Isrel oli gat laet long ples blong olgeta.
Laswan samting, God i talem long ol man blong hem blong sakem blad blong wan yangfala nani no wan yangfala sipsip i go long doa blong haos blong olgeta. Ale, enjel blong God we i pastru long Ijip bambae i luk blad ya, nao hem i no save kilim wan man long haos ya. Be long ol haos we i no gat blad long doa blong olgeta, enjel ya blong God i kilim i ded fasbon blong famle ya, mo blong ol anamol blong olgeta tu. Hemia namba 10 panis.
Afta long laswan panis ya, Fero i talem long ol man Isrel blong oli go. Ol man blong God oli rere finis, ale long naet ya nomo oli goaot long Ijip.
Eksodas japta 7 kasem 12.
^ ***jl pej 11 ?From Wanem Yumi Jenis Gud Blong Kam Long Miting?***
Haf 8
?From Wanem Yumi Jenis Gud Blong Kam Long Miting?
Yu traem lukluk ol pija ya. Ating yu luk se ol Witnes blong Jehova oli jenis gud taem oli kam long miting blong olgeta. ?From wanem?
Yumi ona gud long God. I tru se God i lukluk hat blong man, hem i no lukluk bodi. (1 Samuel 16:7) Be taem yumi joen wanples blong mekem wosip, yumi wantem soemaot se yumi ona gud long God mo yumi gat respek long ol brata mo sista blong yumi. Sipos yu mas go luk presiden blong kantri no king long ofis blong hem, ating bambae yu jenis gud. Long sem fasin, yumi mas jenis gud taem yumi kam long miting, from we samting ya i soemaot se yumi ona gud long Jehova we hem i “King blong ol man long olgeta kantri.” Mo yumi soemaot tu se yumi gat respek long ples we yumi go long hem blong mekem wosip.—Jenesis 18:25.
Yumi stap folem ol rul blong Baebol. Baebol i talem se ol man we “oli stap talem se oli lavem God” oli mas putum klos “we i stret nomo, i no blong pulum ae blong man.” (1 Timoti 2:9, 10) “Klos we i stret” i minim klos we i gud nomo, i no flas tumas, mo i no pulum ae, mo i no soemaot bodi, mo i no olbaot. Taem yumi folem ol rul ya, yumi save jusum yet plante defren stael we oli gud. Klos blong yumi i save “leftemap tok blong God ya we i sevem yumi,” mo i save ‘leftemap nem blong hem’ tu. I no nid blong yumi talem wan samting. (Taetas 2:10; 1 Pita 2:12) Sipos yumi jenis gud blong go long miting, yumi mekem se ol narafala man oli gat gudfala tingting long wosip we yumi mekem long Jehova.
Yu no mas ting se yu no save kam long ol miting from we klos blong yu i no naes. Yu save werem klos we i klin, mo i stret, mo i soemaot respek. I no nid blong werem klos we i sas mo i flas.
▪ ?From wanem i impoten blong jenis gud taem yumi mekem wosip long God?
▪ ?Wanem ol rul blong Baebol we yumi mas folem?
[Tok blong pija long pej 11]
Aesland
[Tok blong pija long pej 11]
Meksiko
[Tok blong pija long pej 11]
Gini-Bisau
[Tok blong pija long pej 11]
Filipin
^ ***lv ol pej 155-157 Ol Lafet We God i No Glad Long Olgeta***
GIVIM ONA LONG GOD TRU LONG OL TOKTOK MO WOK BLONG YUMI
23 Plante man oli ting se ol lafet ya oli janis nomo blong ol famle mo fren oli joen wanples. Taswe, maet wan man i kasem rong tingting long desisen blong yumi, taem yumi folem Baebol blong no go long lafet ya. Maet hem i ting se yumi no laekem famle mo ol fren blong yumi, mo yumi strong tumas. Sipos i olsem, yumi save eksplenem long hem long kaen fasin se ol Witnes blong Jeova oli tinghae long ol janis blong joen wanples wetem ol famle mo fren. (Ol Proveb 11:25; Prija 3:12, 13; 2 Korin 9:7) Yumi harem gud blong joen wanples wetem ol famle mo fren blong yumi long eni taem blong yia. Be from we yumi lavem God mo ol stret fasin blong hem, yumi no wantem we taem yumi joen wanples wetem famle, sam kastom we God i no glad long olgeta oli spolem hapi taem ya.—Lukluk bokis long pej 156, “Trufala Wosip i Givim Glad We i Bigwan Olgeta.”
24 Sam man oli askem kwestin long ol Witnes long saed blong ol lafet ya, nao ol Witnes oli yusum ol save long japta 16 blong buk ya ?Wanem Samting We Baebol I Rili Tijim? blong storian gud long olgeta. Yumi mas tingbaot oltaem se mak blong yumi i blong kasem hat blong man, i no blong winim wan rao. Taswe, yumi mas gat respek, kwaet fasin, mo “toktok gud long olgeta, long ol tok we olgeta oli save glad long hem.”—Kolosi 4:6.
25 From we yumi man blong Jeova, yumi gat save. Yumi save from wanem yumi bilif long sam fasin mo folem olgeta, mo from wanem yumi no folem sam narafala fasin. (Hibrus 5:14) Ale, ol papa mama, yufala i mas tijim ol pikinini blong yufala, blong oli yusum tingting blong olgeta blong skelem ol tok blong Baebol long saed blong ol lafet. Sipos yufala i mekem olsem, yufala i stap mekem bilif blong olgeta i strong. Nao bambae oli save givim ansa we i stanap long Baebol long ol man we oli askem kwestin long saed blong bilif blong olgeta. Mo tu, yufala i stap mekem olgeta oli bilif se Jeova i lavem olgeta.—Aesea 48:17, 18; 1 Pita 3:15.
26 Olgeta we oli wosipim God “long spirit mo trutok” oli no joen long ol lafet we oli agensem Baebol. Antap long hemia, oli traehad blong oli no mekem wan samting we i olsem fasin giaman mo stil. Tede plante man oli ting se yumi no save win mo kasem wan gudfala samting long laef, sipos yumi no giaman mo stil. Be bambae yumi luk long nekiswan japta se ol fasin we God i glad long olgeta oli beswan fasin blong folem.
^ ***sn singsing 11 Yumi Mekem Hat Blong Jeova i Glad***
Singsing 11
Yumi Mekem Hat Blong Jeova i Glad
(Ol Proveb 27:11)
1. God, ful laef blong mi i blong yu,
Mi glad blong me·kem wok blong yu.
Ol·taem mi mi wan·tem stap waes,
Blong hat blong yu i ha·rem gud.
2. Long wol, slef blong yu i wok had,
Hem i ta·lem hae·nem blong yu.
Ol·taem hem i ti·jim gud mi
Blong mi mi me·kem wok blong yu.
3. Plis, yu gi·vim spi·rit blong yu,
Blong bae mi mi fas gud long yu,
Mo mi lef·tem·ap nem blong yu,
Blong hat blong yu i glad long mi.
(Sam narafala vas: Mat. 24:45-47, NW; Luk 11:13; 22:42.)
^ ***sn singsing 46 !Jeova God i King Blong Yumi!***
Singsing 46
!Jeova God i King Blong Yumi!
(Ol Sam 97:1)
1. Yu·mi pre·sem nem blong Je·o·va,
From we skae i soem·aot stret fa·sin blong hem.
Yu·mi sing·sing long God, ol sing blong pre·sem hem
Mo ting·baot big·fa·la wok blong hem.
(Singsing Bakegen)
2. Yu·mi ta·lem·aot hae·nem blong God.
Yu·mi ta·lem se hem i stap se·vem man.
Je·o·va nao i King. Yu·mi mas pre·sem hem.
Yu·mi bo·daon long fo·red blong hem.
(Singsing Bakegen)
3. Stret rul blong God i sta·nap fi·nis.
Hem i pu·tum·ap Pi·ki·ni·ni blong hem.
Bae ol god blong wol ya o·li mas sem big·wan,
From wo·sip i go long God no·mo.
(SINGSING BAKEGEN)
!He·ven hem i mas glad, Wol i mas ha·rem gud,
Je·o·va God i King blong yu·mi!
!He·ven hem i mas glad, Wol i mas ha·rem gud,
Je·o·va God i King blong yu·mi!
(Sam narafala vas: 1 Kron. 16:9; Sam 68:20; 97:6, 7.)
^ ***sn singsing 132 Wan Singsing Blong Presem God We i Win Long Faet***
Singsing 132
Wan Singsing Blong Presem God We i Win Long Faet
(Eksodas 15:1)
1. Yu·mi sing long God. Nem blong Je·o·va i go an·tap.
Hem i sa·kem ol man blong I·jip i go long si.
Yu·mi pre·sem hem. I no gat God ol·sem Je·o·va.
Nem blong hem Je·o·va, Hem nao i wi·nim ol faet.
(Singsing Bakegen)
2. Ol·ge·ta ne·son we o·li a·gens long Je·o·va
Bam·bae o·li mas lus ol·sem we Fe·ro i lus.
Yes, i no long·taem, bae o·li lus long A·ma·ge·don.
Man i mas sa·ve se Je·o·va i nem blong God.
(SINGSING BAKEGEN)
Je·o·va God, yu nao yu Hae God,
I stat bi·fo we bi·fo ol·ge·ta.
Bae yu spo·lem ol e·ne·mi blong yu
Mo yu lef·tem·ap nem blong yu.
(Sam narafala vas: Sam 2:2, 9; 92:8; Mal. 3:6; Rev. 16:16.)
^ ***my stori 33 Oli Krosem Red Si***
Stori 33
Oli Krosem Red Si
?YU LUK samting ya we i stap kamaot? Moses i stap stretem han mo wokingstik blong hem antap long Red Si. Ol man we oli stap sef wetem hem long narasaed blong solwota ya, hemia ol man Isrel. Be Fero mo olgeta ami blong hem oli stap draon long wota ya. I gud yumi luk olsem wanem samting ya i kamaot.
Olsem yumi lanem finis, God i mekem 10 panis i kamaot long Ijip. Biaen, Fero i talem long ol man Isrel blong go. Klosap 600,000 man Isrel oli goaot long Ijip, wetem ol woman mo ol pikinini blong olgeta. Mo plante narafala man we oli bilif long Jeova, olgeta tu oli folem ol man Isrel oli goaot. Oli karem ol sipsip, ol nani mo ol buluk blong olgeta oli go wetem olgeta.
Bifo we ol man Isrel oli lego Ijip, oli askem ol man Ijip blong givim klos mo sam samting we oli wokem long gol mo silva long olgeta. Ol man Ijip oli fraet tumas from laswan panis we i bin kasem olgeta. Ale oli givim olgeta samting we ol man Isrel oli askem.
Sam dei biaen, ol man Isrel oli kasem Red Si. Oli spel smol long saed blong solwota ya. Be naoia, Fero mo ol man blong hem oli stat harem nogud from we oli bin sanemaot ol man Isrel. Oli stap talem se: ‘!Mifala i letem ol slef blong mifala oli go fri!’
Taswe Fero i jenisim tingting blong hem wan moa taem bakegen. Hem i hareap blong rerem ol kat blong faet blong hem wetem ol ami blong hem. Ale, oli tekem 600 kat blong faet mo ol narafala kat blong Ijip tu, nao oli go blong lukaotem ol man Isrel.
Taem ol man Isrel oli luk we Fero mo ol ami blong hem oli wantem kasem olgeta bakegen, oli fraet tumas. I no gat rod nating blong oli ronwe. Long wan saed blong olgeta, i gat Red Si i stap, mo long narasaed, ol man Ijip oli stap kam. Be Jeova i putum wan klaod long medel blong ol man blong hem mo ol man Ijip. Taswe ol man Ijip oli no save luk ol man Isrel blong kilim olgeta.
Nao Jeova i talem long Moses blong leftemap wokingstik blong hem antap long Red Si. Taem Moses i mekem olsem, Jeova i mekem win i blu i kam long is. Nao solwota i seraot long tu haf, we tufala i stanap olsem tu stonwol.
Ale ol man Isrel oli wokbaot long drae graon nomo oli gokros long medel blong tufala wota ya. Plante aoa i pas, nao ol milian man Isrel ya wetem olgeta anamol blong olgeta oli kasem narasaed blong solwota ya. Naoia, ol man Ijip oli save luk ol man Isrel bakegen. !Hemia ol slef blong olgeta we oli stap ronwe! Ale, oli no wet, oli resis i go biaen long olgeta, blong pastru long medel blong tufala solwota ya.
Be, God i mekem se ol wil blong ol kat blong olgeta oli kamaot. Ol man Ijip oli fraet tumas, oli talem se: ‘!Hemia Jeova! Hem i stap faet long saed blong ol man Isrel. !Yumi ronwe!’ Be oli let tumas.
Nao Jeova i talem long Moses blong leftemap wokingstik blong hem antap long Red Si bakegen, olsem yu luk long pija ya. Taem Moses i mekem olsem, solwota i kam fulap long ples blong hem bakegen, i kavremap ol man Ijip i draonem olgeta mo ol kat blong olgeta. Olgeta ami ya blong Ijip oli stap traem blong gokros biaen long ol man Isrel. !Be i no gat wan long olgeta we i laef i stap, olgeta evriwan ya oli ded!
!Ol man blong God oli glad tumas we Hem i sevem olgeta! Oli singsing blong talem tangkiu long Jeova, oli se: ‘Jeova i win gud long faet ya, nao nem blong hem i go antap. Hem i sakem ol man mo ol hos blong olgeta oli go draon long solwota.’ Meriam we i sista blong Moses i tekem tamborin blong hem, mo ol narafala woman oli biaen long hem wetem ol tamborin blong olgeta. Oli danis from we oli glad mo oli singsing olsem ol man se: ‘Jeova i win gud long faet ya, nao nem blong hem i go antap. Hem i sakem ol man mo ol hos blong olgeta oli go draon long solwota.’
Eksodas japta 12 kasem 15.
^ ***jl pej 12 ?Yu Mas Mekem Wanem Blong Rerem Ol Miting?***
Haf 9
?Yu Mas Mekem Wanem Blong Rerem Ol Miting?
Sipos ol Witnes blong Jehova oli stadi Baebol wetem yu, ating yu stap traehad blong rerem stadi blong yu. I gud yu rerem ol miting tu. Be yu mas gat wan gudfala program.
Yu jusum wan stret taem mo ples blong stadi. ?Wetaem tingting blong yu i klia moa? Maet long eli moning bifo we yu statem wok blong yu. Maet long naet afta we ol pikinini oli slip. Maet yu no save stadi longtaem, be yu mas makemaot taem blong stadi, mo yu no mas letem wan samting i blokem yu. I gud yu faenem wan ples we i kwaet, mo yu ofem radio, mo tivi, mo mobaelfon. Bifo we yu stadi yu mas prea. Hemia i save mekem se yu no moa wari long ol samting we i kamaot long dei, be yu putum olgeta tingting blong yu i stap long Tok blong God.—Filipae 4:6, 7.
Yu makem ol ansa mo yu rere blong ansa. Fastaem, yu traem kasem bigfala tingting long samting we yu ridim. Yu lukluk nem blong japta no haf ya we yu stadi long hem, mo yu tingbaot olsem wanem ol bigfala poen oli joen wetem nem ya. Yu lukluk ol pija mo ol kwestin blong tingting bak we oli mekem ol bigfala poen oli kamaot klia. Nao yu ridim evri haf mo yu lukaot ansa blong kwestin blong ol haf ya. Yu ridim olgeta vas, mo yu tingbaot ol vas ya se oli joen olsem wanem wetem ol save we yu stap rerem. (Ol Wok 17:11) Taem yu faenem ansa, yu putum laen aninit long ol wod we oli save givim bigfala tingting long yu. Nao taem yu stap long miting, yu save leftemap han blong yu mo yu givim wan sot ansa long prapa toktok blong yu.
I gud yu rerem ol save we bambae yumi tokbaot long miting evri wik. Sipos yu mekem olsem, bambae yu lanem plante niufala samting. Bambae yu yu olsem wan man we i stap hivimap plante gudgudfala samting long haos blong hem.—Matiu 13:51, 52.
▪ ?Wanem program we yu save folem blong rerem ol save blong miting?
▪ ?Yu mekem olsem wanem blong rerem wan ansa?
[Bokis/Tok blong pija long pej 12]
TRAEM SAVE MOA
Yu save folem rod we yumi tokbaot blong rerem Stadi Blong Wajtaoa mo Baebol Stadi Blong Kongregesen. Tija blong yu i save givhan long yu blong yu rerem wan ansa blong nekis miting.
[Tok blong pija long pej 12]
Kambodia
[Tok blong pija long pej 12]
[Tok blong pija long pej 12]
Yukren
^ ***lv pej 158 Ol Lafet We God i No Glad Long Olgeta***
[Bokis blong pija long pej 158, 159]
MEKEM OL DESISEN WE OLI WAES
Sam samtaem i save gat wan samting i hapen we i traem lav blong yumi long Jeova, mo i soemaot sipos yumi kasem save gud long ol tingting blong God long Baebol, no nogat. Wan samting we i save hapen, hemia: Maet wan man we i no bilif i singaot woman blong hem we i wan trufala Kristin, blong tufala i go kakae wetem sam famle blong hem long wan dei we ol man blong wol oli mekem lafet long hem. Maet tingting blong sam Kristin we oli fesem desisen ya, i letem olgeta blong oli go, be tingting blong sam narafala Kristin i blokem olgeta. Sipos wan Kristin i mekem desisen blong go, ol fasin blong hem oli mas soemaot klia se hem i no stap joen long lafet ya, be hem i stap harem gud nomo long kampani blong ol famle.
I waes we Kristin woman ya i toktok gud fastaem long man blong hem, blong eksplenem sam samting we maet oli save mekem man ya i sem, hemia sipos famle blong hem i mekem sam samting long lafet ya we woman i no save joen long hem. Taem hasban we i no bilif i harem ol tok ya blong woman blong hem, maet hem i ting se i moagud we tufala i go luk ol famle blong hem long wan narafala dei.—1 Pita 3:15.
?Olsem wanem sipos hasban i lesin long ol toktok blong Kristin waef blong hem, be hem i wantem yet we woman blong hem i go wetem hem? Maet woman i tingbaot we hasban i hed blong famle, mo wan wok blong hed i blong givim kakae long woman blong hem. (Kolosi 3:18) Long dei ya, maet kakae we hem i givim i stap long haos blong famle blong hem. Mo tu, sipos Kristin woman i go wetem hasban blong hem, maet hem i gat janis blong givim wan gudfala witnes long famle. Kakae ya i no kam wan samting we i doti from we oli tekem long wan dei we i wan lafet blong ol man blong wol. (1 Korin 8:8) Kristin woman i save tingbaot lafet ya olsem wan kakae nomo, mo bambae hem i no talem ol spesel tok we ol man oli talem blong makem dei ya, bambae hem i no singsing wetem olgeta mo leftemap glas i go antap, mo ol narafala samting olsem.
Be Kristin woman i mas tingbaot wan narafala samting tu. ?Sipos hem i joen long wan kakae olsem, ol narafala Kristin bambae oli tingting olsem wanem? Hem i mas tingbaot se maet tingting blong sam narafala i trabol, sipos oli harem se hem i go luk ol famle we oli no stap long trutok long dei blong lafet blong wol.—1 Korin 8:9; 10:23, 24.
^ ***sn singsing 93 ‘Yu Letem Laet Blong Yu i Saenaot’***
Singsing 93
‘Yu Letem Laet Blong Yu i Saenaot’
(Matiu 5:16)
1. Ji·sas i ta·lem se:
Laet i mas saen·aot,
Ol·sem san i gi·rap
Long ol·ge·ta man.
Ol waes tok blong Bae·bol
I saen ol·sem laet.
Mo yu me·kem laet i saen
Long wok blong yu tu.
2. Man i kasem laet from
Ol tok blong King·dom.
Nao man ya we i krae
Hem i ha·rem gud.
Taem yu fo·lem Bae·bol,
Laet i li·dim yu.
Taem yu tok·tok gud long man,
Laet ya i saen moa.
3. Ol gud wok blong yu tu
O·li mas saen·aot,
Blong bam·bae man i glad
Blong le·sin long yu.
Taem yu me·kem i stret,
Laet i stap saen·aot,
Mo ol·taem bae God i glad
Long ol wok blong yu.
(Sam narafala vas: Sam 119:130; Mat. 5:14, 15, 45; Kol. 4:6.)
^ ***sn singsing 84 “Mi Mi Wantem”***
Singsing 84
“Mi Mi Wantem”
(Luk 5:13)
1. Tru, Ji·sas i la·vem yu·mi,
Hem i aot long he·ven i kam.
Hem i laef ol·sem man, i ti·jim tru·tok,
Hem i tok·baot tru·tok ol·taem.
Ji·sas i kaen gud long ol man,
Hem i te·kem·aot sik blong ol.
Hem i me·kem gud ol wok blong hem, mo
Hem i ta·lem se: “Mi wan·tem.”
2. Tru, God i gi·vim long yu·mi
Slef we i stret mo waes long wol.
Yu·mi ha·rem gud blong wok we·tem slef ya
Blong hal·pem man we i tra·bol.
Taem yu·mi la·vem man tu·mas,
Hem i luk·sa·ve sam·ting ya.
Si·pos man i se: ‘Yu hal·pem mi, plis,’
Yu·mi ta·lem se: “Mi wan·tem.”
(Sam narafala vas: Jon 18:37; Efes. 3:19; Fil. 2:7.)
^ ***sn singsing 31 !Yumi Ol Witnes Blong Jeova!***
Singsing 31
!Yumi Ol Witnes Blong Jeova!
(Aesea 43:10-12)
1. Man i ka·tem wud no ston,
Blong wo·kem sam gia·man god.
O·li no gat sa·ve
Long tru·fa·la God.
Pa·oa blong Hem i big·wan,
Ol gia·man god i no gat.
O·li no sa·ve ta·lem fiu·ja,
O·li no gat wit·nes blong ol.
(Singsing Bakegen)
2. Yu·mi ting·hae long wok ya
Blong ta·lem·aot Je·o·va.
Yu·mi ta·lem long man
Gud nius blong King·dom.
Bae o·li la·nem tru·tok
We i me·kem o·li fri.
Bam·bae bi·lif blong ol i kam strong
Nao o·li sing blong pre·sem God.
(Singsing Bakegen)
3. Yu·mi wok had blong go prij,
Mo lef·tem·ap nem blong God,
Gi·vim wo·ning long man
We i dao·nem God.
God bam·bae hem i so·re
Long ol man we i je·nis.
Yu·mi gi·vim wit·nes, yu·mi glad,
Yu·mi ting·ting blong ka·sem laef.
(SINGSING BAKEGEN)
God blong yu·mi i tok tru.
Tok blong hem i mas kam·tru.
Yu·mi ol Wit·nes blong Je·o·va,
Yu·mi no fraet blong tok·tok.
(Sam narafala vas: Aes. 37:19; 55:11; Esik. 3:19.)
^ ***my stori 35 Jeova i Givim Ol Loa Blong Hem*** >>
Stori 35
Jeova i Givim Ol Loa Blong Hem
KLOSAP tu manis afta we ol man Isrel oli aot long Ijip, oli kasem Hil ya Sinae, we narafala nem blong hem Horeb. Hemia ples ya we Jeova i bin toktok long Moses bifo, taem faea i laet long wan smol tri be i no kakae ol lif blong hem. Ale, ol man Isrel oli stanemap ol haos tapolen blong olgeta long ples ya blong oli stap smoltaem.
Nao Moses i klaem i go antap long hil ya, mo ol man Isrel oli wet long hem daon. Antap long hil ya, Jeova i talem long Moses se, Hem i wantem we ol man Isrel oli obei long hem mo oli kam ol spesel man blong Hem. Taem Moses i kamdaon bakegen, hem i talemaot ol tok blong Jeova long ol man Isrel. Mo ol man Isrel oli talem se bambae oli obei long Jeova, from we oli wantem kam ol man blong hem.
Nao Jeova i mekem wan samting we i narakaen. Hem i mekem we smok i kamkamaot long hil ya, mo bigfala tanda i faerap. Hem i toktok i kam long ol man tu, i se: ‘Mi mi Jeova, God blong yufala we i lidim yufala i kamaot long Ijip.’ Nao hem i givim loa ya long olgeta se: ‘Yufala i no mas wosipim narafala god, yufala i mas wosipim mi nomo.’
God i givim naen narafala komanmen no loa long ol man Isrel. Oli fraet tumas, oli talem long Moses se: ‘I moagud we yu nomo yu toktok long mifala. Mifala i fraet tumas taem God i toktok long mifala, mifala i fraet se bambae mifala i ded.’
Biaen, Jeova i talem long Moses se: ‘Yu kam antap long hil ya, klosap long mi. Bambae mi givim tu flat ston long yu, mo ol loa we mi wantem ol man Isrel oli folem, bambae mi raetem long tufala ston ya.’ Taswe Moses i klaem i go antap long hil ya bakegen. Hem i spenem 40 dei mo 40 naet antap.
God i gat plante, plante loa blong givim long ol man blong hem. Moses i raetemdaon ol loa ya. Mo tu, God i givim tufala flat ston ya long Moses. Long tufala ya, God hem wan i raetem ol 10 loa ya we hem i bin talem long olgeta. Oli kolem olgeta se Tenkomanmen.
Ol Tenkomanmen ya oli impoten. Be ol narafala loa we God i givim long ol man Isrel, olgeta tu oli impoten. Wan long ol loa ya, hemia: ‘Yufala i mas lavem Jeova, God blong yufala, wetem olgeta hat blong yufala, olgeta tingting blong yufala, olgeta laef blong yufala mo olgeta paoa blong yufala.’ Wan narafala loa, hemia: ‘Yufala i mas lavem ol man we oli stap raonabaot long yufala, yufala i mas mekem i gud long olgeta, olsem we yufala i stap mekem i gud long yufala nomo.’ Pikinini blong God, Jisas Kraes, i talem se tufala loa ya oli hae moa long olgeta narafala loa we Jeova i givim long ol man blong hem, Isrel. Biaen, bambae yumi lanem plante samting long saed blong Pikinini blong God mo ol tijing blong hem.
Eksodas 19:1-25; 20:1-21; 24:12-18; 31:18; Dutronome 6:4-6; Levitikas 19:18; Matiu 22:36-40.
^ ***my stori 36 Buluk We Oli Wokem Long Gol*** <<
Stori 36
Buluk We Oli Wokem Long Gol
?OL MAN Isrel oli stap mekem wanem naoia? !Yu luk! !Oli stap bodaon long wan buluk! ?From wanem oli mekem olsem?
Moses i stap longtaem tumas antap long hil, ale ol man Isrel oli stat taltalem se: ‘Yumi no save wanem i hapen long Moses. I gud yumi mekem wan god we i save lidim yumi i aot long ples ya.’
Eron we i brata blong Moses, i talem se: ‘Ale, yufala i go tekem ol iaring blong ol woman blong yufala, mo yufala i karem olgeta oli kam long mi.’ Ol man Isrel oli mekem olsem, nao Eron i kukum ol iaring ya blong mekem gol blong olgeta i ronaot. Nao hem i wokem pija blong wan buluk long gol ya. Ol man oli talem se: ‘!Hemia nao God blong yumi, we i lidim yumi i aot long Ijip!’ Ale oli mekem wan bigfala lafet, mo oli bodaon long buluk ya.
Taem Jeova i luk samting ya, hem i kros tumas. Nao hem i talem long Moses se: ‘Yu godaon bakegen kwiktaem. Ol man Isrel oli stap mekem samting we i nogud tumas. Oli fogetem loa blong mi mo oli stap bodaon long wan buluk we oli wokem long gol.’
Moses i hareap blong kamdaon long hil ya. ?Taem hem i kam klosap long ol man, hem i luk wanem? !Oli stap singsing mo danis raon long buluk ya we oli wokem long gol! Moses i kros we i kros, ale hem i sakem tufala flat ston ya we Jeova i raetem ol loa long tufala, oli godaon long graon, mo tufala i brobrok nogud. Nao hem i tekem buluk ya we oli wokem long gol, mo hem i bonem long faea gogo gol i ronaot. Nao hem i graenem gol ya i kam paoda.
Samting ya we ol man Isrel oli mekem i nogud tumas. Taswe, Moses i talem long sam man blong oli holem naef blong faet blong olgeta, mo hem i givim oda long olgeta se: ‘Ol nogud man we oli wosipim buluk ya oli mas ded.’ !Ale, oli kilim 3,000 man i ded! Samting ya i soem se yumi mas lukaotgud blong wosipim Jeova nomo, i no ol giaman god.
Eksodas 32:1-35.
^ ***jl pej 13 ?Famle Wosip i Wan Taem Blong Mekem Wanem?***
Haf 10
?Famle Wosip i Wan Taem Blong Mekem Wanem?
Stat long taem bifo, Jehova i wantem we olgeta long famle oli joen wanples blong mekem ol samting. Olsemia, oli fren gud wetem Hem, mo oli fren gud insaed long famle. (Dutronome 6:6, 7) From samting ya, ol famle we oli Witnes blong Jehova oli makemaot wan stret taem evri wik blong mekem Famle Wosip. Oli tokbaot ol save blong God we oli nidim long laef blong olgeta, mo oli mekem long wan fasin we evriwan oli glad blong storian. Nating se yu stap yu wan, yu save yusum taem blong Famle Wosip blong stadi long wan samting long Baebol, we bambae i pulum yu yu kam klosap moa long God.
Wan taem blong fren moa wetem Jehova. “Yufala i mas stap klosap long God, nao hem bambae i kam stap klosap long yufala.” (Jemes 4:8) Taem yumi ridim Baebol yumi save Jehova moa, from we yumi ridim stori blong ol fasin mo ol wok blong hem. I gud ol famle oli ridim Baebol long bigfala voes blong statem Famle Wosip evri wik. Maet oli folem program blong ridim Baebol long Skul Blong Trenem Yumi Blong Tij. Evriwan long famle oli save ridim wan smol haf. Biaen, oli tokbaot samting we oli lanem.
Wan taem blong fren moa insaed long famle. Taem famle i joen wanples blong stadi Baebol, man mo woman tufala i fren moa, mo papa mama tufala i fren moa wetem ol pikinini tu. Famle Wosip i mas wan taem we i spesel long evriwan long famle, mo i mas wan taem blong glad mo pis. Taem papa mama tufala i jusum ol samting blong tokbaot wetem pikinini, tufala i mas tingbaot se ol pikinini oli smol no oli bigwan. Maet tufala i jusum sam save long Wajtaoa no Wekap! Oli save tokbaot wan trabol we ol pikinini oli fesem long skul, mo rod blong winim trabol ya. Maet oli sing long ol singsing blong miting. Afta we oli mekem Famle Wosip, oli save dring ti mo kakae smol.
Taem ya we famle i joen wanples evri wik blong mekem wosip, hem i spesel, from we bambae i givhan long famle blong i laekem tumas Tok blong God. Sipos yufala i traehad, bambae Jehova i blesem yufala.—Ol Sam 1:1-3.
▪ ?Blong wanem yumi mas makemaot wan naet evri wik blong mekem Famle Wosip?
▪ ?Papa mama i save mekem wanem blong evriwan oli harem gud long Famle Wosip?
[Bokis/Tok blong pija long pej 13]
TRAEM SAVE MOA
I gud yu askem long samfala long kongregesen se oli mekem wanem long taem blong Famle Wosip. Mo tu, taem yu go long miting, yu save go long ples blong ol buk, mo yu lukaot wan buk we i stret blong tijim pikinini blong yu.
[Tok blong pija long pej 13]
Saot Koria
[Tok blong pija long pej 13]
Brasil
[Tok blong pija long pej 13]
Ostrelia
[Tok blong pija long pej 13]
Gini
^ ***lv pej 159 Ol Lafet We God i No Glad Long Olgeta***
Mo tu, ating ol famle blong man ya bambae oli save fosem Kristin woman ya gogo hem i foldaon i mekem wan samting we i agensem Baebol. !Sipos oli mekem hem i sem, filing ya i save pulum hem blong mekem samting we i no stret! From samting ya, hem i mas tingting gud fastaem. Hem i mas tingbaot evri samting long saed blong lafet ya, mo hem i no mas mekem samting we bambae i stikim tingting blong hem, we hem i trenem finis long ol Kristin fasin.—Ol Wok 24:16.
?Bambae Mi Tekem Mane We Masta i Givim Olsem Presen Long En blong Yia?
Long taem blong Krismas no long en blong yia, maet masta blong wan Kristin i wantem givim sam mane antap long pei blong hem, olsem wan presen nomo. ?I stret we Kristin ya i tekem mane ya? Maet i stret. Maet masta i no tingbaot nating se sipos Kristin ya i tekem mane ya, hem i stap mekem lafet blong Krismas. Maet masta i wantem nomo blong serem smol mane we kampani blong hem i winim. Sipos no, maet hem i givim mane ya blong talem tangkiu long ol wokman blong hem from gudfala wok we oli mekem long yia, mo blong pulum olgeta blong wokgud nekis yia. Maet masta i givim presen ya long olgeta wokman blong hem evriwan, ol Jiu, ol Muslim, mo ol narafala, nating se oli mekem lafet blong Krismas, no nogat. Taswe, manis we masta i givim mane ya, mo nem blong lafet we ol man oli mekem long manis ya, i no mekem se wan Witnes blong Jeova i no save akseptem mane ya.
Maet wan man we i wok wetem wan Witnes no wan famle blong wan Witnes i wantem givim presen long hem from wan holide we i wan lafet blong jos. Be hemia i no min se man ya i ting se Witnes i holem bilif blong jos ya. Maet hem i talem se: “Mi save se yu yu no joen long lafet ya, be nating, mi wantem givim wan presen long yu nomo.” Sipos tingting blong Kristin ya i no stikim hem from, maet hem i tekem presen ya mo i talem tangkiu we i no tokbaot lafet ya nating. (Ol Wok 23:1) Maet long wan taem we i moa stret mo i no mekem man ya i sem, Kristin ya i save eksplenem tingting blong hem long kaen fasin.
?Be olsem wanem sipos i klia se man we i givim presen ya i wantem soemaot nomo se Kristin ya i no stap stanap strong long bilif blong hem, mo se bambae hem i lego bilif ya sipos i kasem mane no i winim wan narafala samting? Sipos i olsem, i moagud we Kristin ya i no tekem presen ya. Oltaem yumi mas strong blong givim ona mo wosip i go long Jeova God nomo.—Matiu 4:8-10.
[Futnot]
^ ***sn singsing 108 Yumi Presem Jeova From Kingdom Blong Hem***
Singsing 108
Yumi Presem Jeova From Kingdom Blong Hem
(Revelesen 21:2)
1. Je·o·va i pu·tum·ap Kraes
Blong rul long ol·ge·ta man.
Hem i rul long fa·sin we i stret,
Blong ting·ting blong God i kam·tru.
(Singsing Bakegen)
2. God i ju·sum·aot ol·ge·ta
We o·li bra·ta blong Kraes.
Bam·bae o·li go rul long King·dom
Nao wol bae i kam Pa·ra·daes.
(SINGSING BAKEGEN)
Yu·mi pre·sem God from Me·sae·a.
Yes, yu·mi lef·tem·ap Ji·sas.
Yu·mi ol sip·sip, yu·mi fo·lem hem,
mo yu·mi o·bei long hem.
Yu·mi pre·sem God from Me·sae·a,
King ya we i stap long he·ven.
God i gi·vim wok mo pa·oa long hem
blong lef·tem·ap nem blong God.
(Sam narafala vas: Prov. 29:4; Aes. 66:7, 8; Jon 10:4; Rev. 5:9, 10.)
^ ***sn singsing 4 Yumi Mas Gat Gudnem Long Fes Blong God***
Singsing 4
Yumi Mas Gat Gudnem Long Fes Blong God
(Prija 7:1)
1. Long laef blong yu·mi, Yu·mi mas gat gud·nem,
Mo long e·vri dei, O·bei long loa blong God.
Si·pos long fes blong God, Yu·mi me·kem i stret,
Bae yu·mi me·kem Se hem i glad.
2. Si·pos yu·mi traem Me·kem ol man i glad,
Gat hae·nem long wol, I blong na·ting no·mo.
Taem yu·mi fren blong wol, Blong lef·tem·ap yu·mi,
Je·o·va i no Ble·sem yu·mi.
3. Yu·mi wan·tem se Nem blong yu·mi i stap
Long ting·ting blong God Mo buk blong hem ol·we.
Yu·mi di·pen long hem Mo lef·tem·ap tru·tok
Blong ho·lem gud·nem Go ka·sem en.
(Sam narafala vas: Jen. 11:4; Prov. 22:1; Mal. 3:16; Rev. 20:15.)
^ ***sn singsing 131 Jeova i Lukaot Gud Long Yumi***
Singsing 131
Jeova i Lukaot Gud Long Yumi
(2 Samuel 22:1-8)
1. Je·o·va God, yu pru·vum fi·nis se yu laef.
Skae, graon mo sol·wo·ta i soem·aot wok blong yu.
I no gat wan god we i sa·ve me·kem ol·sem yu.
Man no·gud bae i lus.
(Singsing Bakegen)
2. Taem ded i kam klo·sap long mi, mi krae, mi se:
“Plis, yu gi·vim pa·oa blong mi no sa·ve fraet.”
Long haos blong yu, yu ha·rem krae ya blong mi:
“Je·o·va, Plis yu yu se·vem mi.”
(Singsing Bakegen)
3. Long he·ven, bae yu sing·aot strong ol·sem tan·da.
Bae e·ne·mi i fraet, mo man blong yu i glad.
Yu gat ol·ge·ta pa·oa blong se·vem man.
E·vri·wan Bae o·li luk·sa·ve.
(SINGSING BAKEGEN)
Je·o·va i luk·aot gud long ol stret man.
Bae yu·mi luk we hem i wan strong Ples blong Haed.
Yu·mi no fraet, yu·mi gat bi·lif, yu·mi ta·lem
Ol big·fa·la wok blong Je·o·va, mo nem blong hem.
(Sam narafala vas: Sam 18:1, 2; 144:1, 2.)
^ ***my stori 37 Haos Tapolen i Ples Blong Mekem Wosip*** >>
Stori 37
Haos Tapolen i Ples Blong Mekem Wosip
?YU YU save wanem haos ya? Hemia wan spesel haos tapolen, wan ples blong mekem wosip long Jeova. Narafala nem blong hem se, tabenakel. Wan yia afta we ol man Isrel oli kamaot long Ijip, oli finisim wok blong stanemap haos tapolen ya. ?Yu save hu i gat tingting ya blong wokem haos ya?
Hemia tingting blong Jeova. Taem Moses i stap antap long Hil ya Sinae, Jeova i talem plan blong haos tapolen ya long hem. Hem i talem se oli mas wokem haos ya long wan fasin we i isi blong tekemaot mo karem i go long narafala ples, nao oli save stanemap bakegen long ol defdefren ples we oli go long hem. Ale, taem ol man Isrel oli wokbaot olbaot long drae ples, oli karem haos tapolen ya i go wetem olgeta.
Long smol rum long en blong haos tapolen ya, yu save luk wan bokis. Nem blong bokis ya se, bokis blong kontrak. Long tufala en blong lid blong bokis ya, oli wokem tu enjel, hemia ol jerubim, long gol. Moses i brekem tufala flat ston we God i raetem ol Tenkomanmen long tufala, ale God i wokem tu narafala bakegen. Nao oli putum tufala ston ya insaed long bokis blong kontrak. Oli putum wan botel blong mana insaed long hem tu. ?Yu yu tingbaot yet wanem samting ya mana?
Nao Jeova i jusumaot Eron we i brata blong Moses, blong i kam hae pris. Hem i lidim ol man Isrel long saed blong wosip long Jeova. Mo ol boe blong hem oli pris tu.
Traem luk long bigfala rum blong haos tapolen ya. Rum ya i bigfala moa, i dabolem faswan rum. ?Yu luk wan smol samting we smok i stap kamaot long hem? Hemia olta blong bonem insens long hem. Insens i olsem senta we smel blong hem i gud tumas. Mo tu, i gat wan samting blong putum laet i stanap long hem, we i gat seven han blong hem. Mo namba tri samting long rum ya, hemia wan tebol. Oli putum 12 bred i stap long tebol ya.
Long yad blong haos tapolen ya, i gat wan bigfala besin we i fulap long wota. Ol pris oli yusum wota ya blong swim long hem. I gat wan bigfala olta tu long yad ya. Long ples ya, oli bonem ol anamol we oli kilim finis, blong givim i go long Jeova olsem presen. Haos tapolen ya i stap stret long medel blong ol haos blong ol man Isrel, hemia i min se oli stanemap ol haos tapolen blong olgeta raon long hem.
Eksodas 25:8-40; 26:1-37; 27:1-8; 28:1; 30:1-10, 17-21; 34:1, 2; Hibrus 9:1-5.
^ ***my stori 38 Ol 12 Spae*** <<
Stori 38
Ol 12 Spae
LONG pija ya, yu save luk tu man we tufala i stap karem ol frut. Ol grep ya oli bigwan we i bigwan. Oli hevi tumas, mekem se tufala man ya oli yusum stik blong karem wan bandel grep. Traem lukluk ol fig mo grenadin. ?Ol gudfala frut ya oli kam weples? Oli kam long kantri blong Kenan. Traem tingbaot: Ebraham, Aesak mo Jekob, trifala oli stap long Kenan bifo. Be from we kakae i sot long ples ya, Jekob i tekem famle blong hem i go stap long Ijip. Naoia, klosap 216 yia i pas finis, ale Moses i lidim ol man Isrel oli kambak long Kenan. Oli wokbaot long drae ples gogo oli kasem wan ples we nem blong hem Kades.
I gat plante nogud man oli stap long kantri blong Kenan. Taswe Moses i sanem 12 spae fastaem, blong oli lukluksave ples ya. Hem i talem long olgeta se: ‘Traem faenemaot hamas man oli stap long ples ya, mo oli strong olsem wanem. Traem luksave sipos graon i gud. Mo yufala i mas karem sam frut i kambak.’
Taem ol spae oli kambak long Kades, oli talem long Moses se: ‘Kantri ya i gud tumas.’ Mo blong pruvum tok blong olgeta, oli soem sam frut long Moses. Be 10 long ol spae ya oli talem se: ‘Ol man we oli stap long ples ya oli bigbigfala man mo oli strong tumas. Bambae oli kilim yumi i ded sipos yumi traem tekem kantri ya.’
Taem ol man Isrel oli harem samting ya, oli fraet. Oli stap taltalem se: ‘I moagud we yumi ded long Ijip, no long drae ples ya. Sipos yumi go mekem faet long olgeta, bambae oli kilim yumi i ded, mo bambae oli tekem ol woman mo ol pikinini blong yumi. !Yumi mas jusum wan narafala lida blong tekem ples blong Moses! !Yumi mas gobak long Ijip!’
Be i gat tu spae we tufala i trastem Jeova, mo tufala i traem blong mekem tingting blong ol man Isrel i stap kwaet. Nem blong tufala ya, Josua mo Keleb. Tufala i talem se: ‘Yufala i no fraet. Jeova i stap wetem yumi. Bambae i isi nomo blong tekem kantri ya i blong yumi.’ Be ol man Isrel oli no lesin. Oli wantem kilim Josua mo Keleb i ded.
Samting ya i mekem Jeova i kros tumas, mo hem i talem long Moses se: ‘Olgeta man we oli gat 20 yia i go antap, bambae oli no go long kantri blong Kenan. Oli luk finis ol merikel we mi mi mekem long Ijip mo long drae ples, be oli no trastem mi yet. Taswe, bambae oli wokbaot 40 yia long drae ples ya, go kasem we laswan blong olgeta ya i ded. Long olgeta ya, Josua mo Keleb nomo bambae oli go long kantri blong Kenan.’
Namba 13:1-33; 14:1-38.
^ ***jl pej 14 ?Ol Asembli Oli Givhan Long Yumi Olsem Wanem?***
Haf 11
?Ol Asembli Oli Givhan Long Yumi Olsem Wanem?
Ol man long ol pija ya oli glad tumas. ?Oli glad from wanem? From we oli stap long wan asembli blong ol Witnes blong Jehova. God i talem long ol man blong hem bifo se oli mas mekem asembli tri taem long wan yia. Olsem olgeta ya, yumi tu yumi glad blong joen wanples long ol bigfala grup. (Dutronome 16:16) Evri yia, yumi mekem trifala asembli ya: asembli blong wan dei, mo asembli blong tu dei, mo asembli blong tri dei. ?Ol asembli ya oli givhan long yumi olsem wanem?
Oli givim janis long yumi blong fren gud wetem ol Kristin brata sista. Ol man Isrel bifo oli glad tumas blong presem Jehova ‘long fes blong olgeta man blong hem.’ Yumi tu yumi glad tumas blong mekem wosip long hem long ol asembli. (Ol Sam 26:12; 111:1) Long ol asembli ya, yumi gat janis blong joen wetem ol Witnes blong ol narafala ples. Yumi evriwan i karem smol kakae blong yumi i kam, nao long medel dei, taem yumi kakae wanples wetem samfala, yumi save fren gud. (Ol Wok 2:42) Yumi luk wetem prapa ae blong yumi se ol brata mo sista ya oli lavlavem olgeta, mo from samting ya oli joen gud olsem wan famle nomo long fulwol.—1 Pita 2:17.
Oli givhan long yumi blong yumi gohed gud long wok blong God. Ol man Isrel oli “haremsave ol tok” blong Baebol we ol pris oli eksplenem, nao oli glad tumas. (Nehemaea 8:8, 12) Yumi tu yumi glad long ol save blong Baebol we yumi kasem long ol asembli. Oltaem ol tok blong asembli oli stanap long wan bigfala tingting long Baebol. Samtaem wan brata i mekem tok, no maet plante brata oli mekem defdefren haf blong wan tok. Samfala oli aktem sam samting we i bin hapen long wok blong prij no long laef blong olgeta. Taem yumi harem ol stori blong olgeta we oli winim plante trabol long laef blong olgeta, samting ya i leftemap tingting blong yumi. I gat wan haf blong asembli blong tri dei, we samfala oli jenis long ol klos blong bifo blong aktem wan stori blong Baebol. Hemia i mekem se ol samting ya we i hapen long taem bifo i kam klia moa long tingting blong yumi, mo yumi lanem samting we yumi save folem long laef blong yumi. Long evri asembli, olgeta we oli givim laef blong olgeta long Jehova oli baptaes.
▪ ?Ol asembli oli mekem yumi glad from wanem?
▪ ?Ol asembli oli givhan long yumi olsem wanem?
[Bokis/Tok blong pija long pej 14]
TRAEM SAVE MOA
Sipos yu yu wantem save gud ol Kristin brata sista, i gud yu kam long nekis asembli. Tija blong yu i save soem program blong las asembli, nao yu save luk ol samting we oli tokbaot long asembli ya. I gud yu makem long kalenda blong yu stret dei blong nekis asembli mo ples blong hem, nao yu traehad blong go long hem.
[Tok blong pija long pej 14]
Meksiko
[Tok blong pija long pej 14]
Jemani
[Tok blong pija long pej 14]
Botswana
[Tok blong pija long pej 14]
Nikaragwa
[Tok blong pija long pej 14]
Itali
^ ***lv pej 156 Ol Lafet We God i No Glad Long Olgeta***
[Bokis blong pija long pej 156]
TRUFALA WOSIP I GIVIM GLAD WE I BIGWAN OLGETA
Jeova i “stap harem gud oltaem,” mo hem i wantem we ol man blong hem tu oli harem gud. (1 Timoti 1:11) Yumi luksave samting ya long ol tok blong ol vas ya:
“Man we i stap givim ol samting long narafala man long gladhat blong hem, oltaem hem i gat plante samting. Man we i stap givhan long ol man, oltaem ol man oli stap givhan long hem.”—Ol Proveb 11:25.
“Olgeta we oli stap glad oltaem, i olsem we oli lafet olwe.”—Ol Proveb 15:15.
“Mi mi luksave se wan rod nomo i stap, we oltaem long laef ya blong yumi, yumi mas traehad blong stap long gudfala laef, mo blong mekem ol gudfala fasin. I gud yumi evriwan i gohed, yumi stap kakae, mo yumi stap dring, mo yumi stap glad long ol samting ya we yumi stap hadwok long hem, from we ol samting ya oli kam long God nomo.”—Prija 3:12, 13.
“Yufala evriwan we yufala i stap hadwok tumas, mo we yufala i stap karem ol hevi samting, yufala i kam long mi [Jisas], nao mi bambae mi tekemaot ol hevi samting ya, mi mekem we yufala i spel gud. . . . yok ya we mi bambae mi putum long yufala, wok blong hem i isi nomo, mo ol samting we bambae mi givim long yufala blong yufala i karem, oli no hevi.”—Matiu 11:28, 30.
“Bambae yufala i save trutok, mo trutok ya bambae i mekem yufala i fri man.”—Jon 8:32.
“Evri man oli mas givim sam samting, olsem we olgeta wanwan oli jusumaot. I nogud man i givim samting long sore nomo, no from we hem i harem olsem we olgeta oli fosem hem, from we God i lavem man we i save givim samting long gladhat blong hem.”—2 Korin 9:7.
‘Tabu spirit, hem i stap mekem we ol man oli stap lavem ol man, mo oli stap glad, mo oli gat pis, oli gat sore long man, mo we fasin blong olgeta i gud nomo.’—Galesia 5:22.
“Fasin blong man olsem [we i stap long delaet], i gat ol gudgudfala frut blong hem. Ol man olsem, oli stap mekem ol fasin we i gud, mo i stret, mo i tru.”—Efesas 5:8, 9.
^ ***sn singsing 24 !Yu Mas Tingting Long Praes Ya!***
Singsing 24
!Yu Mas Tingting Long Praes Ya!
(2 Korin 4:18)
1. Bae~ ol blaen·man o·li luk·luk,
So~ra we i fas i o·pen,
Drae~ples i gat ol naes fla·oa,
Mo fres wo·ta i ron long hem.
Man~ we i no sa·ve wok·baot,
Bae~ hem i wok·baot ba·ke·gen.
Bam~bae Hae God i ble·sem yu,
Si·pos yu ting·ting long praes ya.
2. Man~ we i no sa·ve tok·tok,
Bae~ hem i tok·tok ba·ke·gen,
Bae~ ol ol·fa·la i kam yang,
Mo graon i ka·rem plan·te frut.
Bae~ pi·ki·ni·ni i sing·sing,
Bae~ i gat pis, ol man i glad,
Ol~ ded·man i laef ba·ke·gen,
Si·pos yu ting·ting long praes ya.
3. Wael~ dog i stap we·tem sip·sip,
Tu~fa·la i no moa bad·fren.
Bam~bae wan yang boe i li·dim
Ol wael a·na·mol ya long pis.
Bae~ i no moa gat man i krae.
Bae~ ol tra·bol o·li fi·nis.
Bae~ yu yu luk ol wok blong God,
Si·pos yu ting·ting long praes ya.
(Sam narafala vas: Aes. 11:6-9; 35:5-7; Jon 11:24.)
^ ***sn singsing 83 Yumi Mas Bos Long Tingting Blong Yumi***
Singsing 83
Yumi Mas Bos Long Tingting Blong Yumi
(Rom 7:14-25)
1. Yu·mi stap la·vem Je·o·va tu·mas.
Be from sin, yu·mi mas blo·kem sam ting·ting.
Fa·sin blong wol i ka·rem tra·bol,
Ol wok blong spi·rit i ka·rem pis.
2. Se·tan e·vri dei i stap traem yu·mi,
Mo pa·oa blong sin tu i pu·lum yu·mi.
Pa·oa blong tru·tok i bi·tim sin.
God bae i me·kem we yu·mi win.
3. Ol tok blong yu·mi, ol wok blong yu·mi,
O·li mas lef·tem·ap ol·taem nem blong God.
Long e·vri wok we yu·mi me·kem
Yu·mi mas bos long ting·ting ol·taem.
(Sam narafala vas: 1 Kor. 9:25; Gal. 5:23; 2 Pita 1:6.)
tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn mos_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn unk tpi_Latn tpi_Latn tpi_Latn tuk_Latn tpi_Latn tpi_Latn tpi_Latn tsn_Latn pag_Latn tpi_Latn lus_Latn tpi_Latn tpi_Latn pag_Latn tpi_Latn lus_Latn tpi_Latn tpi_Latn pag_Latn cat_Latn tpi_Latn cat_Latn tpi_Latn hrv_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn bam_Latn tpi_Latn tpi_Latn tso_Latn tpi_Latn cym_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn fij_Latn tpi_Latn deu_Latn tpi_Latn swh_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn ibo_Latn tpi_Latn quy_Latn pol_Latn tpi_Latn fur_Latn tpi_Latn tpi_Latn sag_Latn quy_Latn tpi_Latn luo_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn swe_Latn tpi_Latn tpi_Latn hrv_Latn tpi_Latn tpi_Latn tpi_Latn tuk_Latn tpi_Latn tpi_Latn tpi_Latn tpi_Latn tpi_Latn tpi_Latn quy_Latn pag_Latn tpi_Latn lus_Latn tpi_Latn tpi_Latn tuk_Latn tpi_Latn tpi_Latn pag_Latn tpi_Latn tpi_Latn fur_Latn tpi_Latn hrv_Latn tpi_Latn tpi_Latn tpi_Latn tuk_Latn tpi_Latn tpi_Latn tpi_Latn tpi_Latn cat_Latn quy_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn quy_Latn quy_Latn tpi_Latn tpi_Latn tpi_Latn tpi_Latn hrv_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tso_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn pap_Latn tpi_Latn cym_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn lim_Latn tpi_Latn ind_Latn tpi_Latn luo_Latn tpi_Latn hat_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn lmo_Latn tpi_Latn tpi_Latn tpi_Latn tpi_Latn tpi_Latn tpi_Latn tuk_Latn tpi_Latn tpi_Latn tpi_Latn tpi_Latn tpi_Latn mos_Latn tpi_Latn tpi_Latn tpi_Latn tuk_Latn tpi_Latn tpi_Latn tpi_Latn tsn_Latn pag_Latn tpi_Latn lus_Latn tpi_Latn tpi_Latn pag_Latn tpi_Latn lus_Latn tpi_Latn tpi_Latn pag_Latn cat_Latn tpi_Latn cat_Latn tpi_Latn hrv_Latn tpi_Latn tpi_Latn tpi_Latn tso_Latn tpi_Latn tpi_Latn tpi_Latn tuk_Latn pag_Latn fur_Latn tpi_Latn fur_Latn fur_Latn pag_Latn lim_Latn lmo_Latn wol_Latn tpi_Latn hat_Latn tpi_Latn tpi_Latn cat_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn pap_Latn tpi_Latn cym_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn kik_Latn tpi_Latn tpi_Latn kab_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn ibo_Latn slv_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn eng_Latn tpi_Latn tpi_Latn nob_Latn wol_Latn wol_Latn tpi_Latn tpi_Latn tpi_Latn oci_Latn tpi_Latn tpi_Latn tpi_Latn tpi_Latn tpi_Latn tpi_Latn szl_Latn tpi_Latn tpi_Latn epo_Latn fuv_Latn wol_Latn tpi_Latn tpi_Latn tpi_Latn tpi_Latn tpi_Latn tpi_Latn quy_Latn tpi_Latn tpi_Latn tpi_Latn tpi_Latn tpi_Latn nob_Latn tpi_Latn quy_Latn cat_Latn tpi_Latn tpi_Latn tpi_Latn smo_Latn tpi_Latn tpi_Latn vec_Latn tpi_Latn cat_Latn tpi_Latn bos_Latn tpi_Latn pag_Latn tpi_Latn fur_Latn tpi_Latn nob_Latn tpi_Latn tpi_Latn tpi_Latn tpi_Latn pag_Latn tpi_Latn tpi_Latn wol_Latn tpi_Latn eng_Latn tpi_Latn wol_Latn tpi_Latn pag_Latn tpi_Latn tpi_Latn tpi_Latn tpi_Latn hrv_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn ibo_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tso_Latn tpi_Latn cym_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn ibo_Latn tpi_Latn grn_Latn tpi_Latn tpi_Latn tpi_Latn luo_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn lmo_Latn tpi_Latn tpi_Latn tpi_Latn pag_Latn swe_Latn hat_Latn tpi_Latn mos_Latn pag_Latn tpi_Latn wol_Latn tpi_Latn tpi_Latn tpi_Latn tpi_Latn tpi_Latn tpi_Latn cat_Latn tpi_Latn tpi_Latn tpi_Latn slk_Latn tpi_Latn tpi_Latn tpi_Latn ewe_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn hat_Latn tpi_Latn tpi_Latn tpi_Latn ayr_Latn quy_Latn tpi_Latn tpi_Latn tpi_Latn pag_Latn tpi_Latn quy_Latn tpi_Latn quy_Latn pag_Latn tpi_Latn tpi_Latn quy_Latn srd_Latn pag_Latn tpi_Latn tpi_Latn quy_Latn lmo_Latn hrv_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn ibo_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn cym_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn ind_Latn tpi_Latn tpi_Latn tpi_Latn sot_Latn tpi_Latn bam_Latn tpi_Latn zsm_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn ewe_Latn tpi_Latn dik_Latn tpi_Latn tpi_Latn tpi_Latn dik_Latn tpi_Latn mri_Latn sun_Latn tpi_Latn tpi_Latn tpi_Latn tpi_Latn fur_Latn zsm_Latn tpi_Latn tpi_Latn cym_Latn tpi_Latn tpi_Latn cat_Latn tpi_Latn tpi_Latn tpi_Latn lus_Latn tpi_Latn tpi_Latn fuv_Latn tpi_Latn tpi_Latn quy_Latn tpi_Latn tpi_Latn tpi_Latn tpi_Latn tpi_Latn tpi_Latn umb_Latn